અરે! આ બધાં સાથે મારો નિવાસ અધ્યાપક કુટિર કેમ ભુલાય? જ્યાં જીવનની યુવાની ખર્ચી. યુનિવર્સિટીમાં કામ કરતા પ્રોફેસરો – ક્લાર્ક માટેનો આવાસ, પટાવાળાઓનાં માટે સર્વન્ટ્સ ક્વાર્ટર્સ પણ સાથે હતાં. શિક્ષકો માટે અધ્યાપક કુટિર. અધ્યાપક નિવાસ અને વિક્રમબાગના આવાસો નાના, પણ સંપૂર્ણ સગવડભર્યા. અદ્યતન ગેસસુવિધાથી માંડીને સુંદર સંડાસ-બાથરૂમ, લિવિંગરૂમ, બેડરૂમ, સ્ટડીરૂમ, લોકર, વરંડો – નીચે મેંદીની વાડ કરેલા બાગો, મોટુંમસ પ્લેગ્રાઉન્ડ ને સ્વિમિંગ પુલ પણ ખરો. કર્મચારીની સુવિધા માટે હેલ્થ સેન્ટર, જ્યાં મફત દવાથી માંડીને બધી જ સારવાર થાય. ઇંગ્લિશ ને ગુજરાતી માધ્યમવાળી સ્કુલ તો ઘરઆંગણે. શું મજા હતી અમને બધાને.